
DRVENE CRKVE 

U SLOVAČKOJ 


TIPIČNA DRVENA CRKVA U TOPOLI U S L 0 V A ČK 0 J, S N I M L J E N A SA STRANE I SPRIJEDA 






Gore i lijevo ; 

DRVENA CRKVA U ZBOJI 
U SLOVAČKOJ 
Desno: DRVENA CRKVA 
U DARI U SLOVAČKOJ 
Dolje: DRVENA CRKVA 
U KRIVOJ SLOVAČKOJ 



Izvorna novela 


POD DUGOM 


Nagla proljetna kiša otjerala je djecu s dvo- 
rišta u kuću. U maloj sobi bilo joj je tijesno i 
neprijatno, jer se nijesu smjela igrati, da ne sme- 
taju domaće. Djeca se stisla po kutovima i ne- 
voljko gledala, kako krupne kapi, udaraju po sta- 
klima prozora. U sobi je isprva bilo mračno, a 
onda sve svjetlije, dok se soba nije napunila 
svijetla, kad je prestala kiša. 

Djeca opet izađoše napolje. Dvorište je bilo 
puno barica mlake vode, od koje se odbijale 
sunčane zrake. Vesela se djeca razbježala i brzim 
nožicama veselo gacala po lokvicama. Samo je- 
dno dijete nije dijelilo veselja svojih drugova, 
nego je ostalo na pragu i tužno se zagledalo 
preko zgrada i voćaka prema šumi i širokom po- 
lju. Bilo je siroče bez oca i majke, koje je ži- 
vjelo o tuđoj milosti i o tuđem kruhu. Ono je 
vidjelo, kako se u daljini iznad šume i preko po- 
lja savila duga, svijetla i jasna proljetna duga, 
svježa i šarena kao da je oprana. Gledalo je si- 
roče dugu i u maloj glavici javila se uspomena 
na one čaše, kada je još njegova majčica živjela. 
Ono je s njome jedamput gledalo dugu. Bila je 
velika i još ljepša nego ova, jer ju je vidjelo 
čitavu, kako se zaoblila preko polja. Dijete joj 
se divilo, a majka mu je rekla, da je dobri Bog 
postavio 1 dugu na nebo, da donese ljudima sreću. 
I tko bi došao pod dugu, bio bi sretan, ali pod 
nju — dodala je majka — ne može nitko doći. 

Zadnjih majčinih riječi nije se više sjećalo si- 
roče, nego samo toga, da će biti sretan, tko 
dođe pod dugu. Stajalo je tako i mislilo o onom, 
što se sjećalo od majčinih riječi, pa je htjelo biti 
sretno. Htjelo je, da ga vole, kao što drugu djecu 
vole, da nije nikome na teret, nego na radost i 
veselje. Htjelo je topline milog zagrljaja, slatkih 
cjelova i mekog milovanja, kakovo imadu nje- 
govi drugovi. I zato siroče u maloj svojoj gla- 
vici odluči, da pođe pod dugu. Isprva je krzmalo, 
a onda krene, najprije puzavo, a onda sve brze 
i smjelije: preko dvorišta, kroz voćnjak u po- 
lje kraj šume. Iza njega je ostao smijeh i vika 
njegovih drugova, koji u igri nijesu primijetili, 
da siročeta nema. 

Šuma kreće prema jednoj strani, a polje na 
drugu. Iznad njega razvila se duga i pod njenu 
sredinu krenulo je sirotno dijete. Polje se lako 
napinjalo na plosnu uzvisinu. Iza nje je bio po- 
tok, a onda opet prostrane njive. Njih nije vidjelo 
siroče, nego samo nezasijane njive, nad kojima 
gore na uzvisini duga. 

Bilo je sklisko i uspinjanje je bilo teško. Još 
teže je bilo dalje preko pooranih njiva. Noge su 
zapadale u meku zemlju, blato se lijepilo o bose 
nožice, ali siroče je hrabro stupalo naprijed. Srce 
mu je sve jače kucalo od umora, koji ga je spo- 
padao, ali bijedni dječak želeći sreću nije susta- 
jao nego je išao naprijed. I pao je par puta, za- 
prljao ruke i odijelo, ali je opet ustao i pošao 
dalje. Znoj ga je probijao, zadihao se, ali je sve- 
jedno išao naprijed. 


A duga nije stajala, nije ga čekala, nego je 
polako odmicala pred njim. Smanjila se, vidio 
joj je samo jasan gornji luk iznad uzvisine ta- 
mo, gdje je tekao potok. Siroče se s naprezanjem 
požuri, da mu duga ne izmakne, jer je mislilo: 
ona je sada iznad potoka, pa kad dođe na uzvi- 
sinu, lako će se pustiti do nje. Sve sile upre 
umorno dijete da prevali do konca uzvisine, iza 
koje mu se smješkaju šarene boje. 

Djeca u dvorištu primijetila su konačno, da 
im nema druga. Potražiše ga najprije u sobi, a 
kad ga nijesu našla, tražila su ga u zgradama, 



U MALOJ SVOJOJ GLAVICI ODLUČI, DA POĐE 
POD DUGU . . . 


u voćjaku, u vrtu, a napokon su izišla u polje. 
I tamo su opazila, kako se siroče penje na uzvi- 
sinu, kako pada i kako se opet diže, dok se nije 
uspelo i stalo. Iznad njega nadvio se dugin luk 
jasan i sjajan kao da gori. Zadivljena djeca stala 
su vikati: »On je pod dugom! On je pod dugom!« 
Vjerovala su, da je siroče došlo pod dugu i zato 
su od čuda vikala, jer su znala, da nitko ne može 
doći pod dugu. 

Na dječju viku dođoše ljudi i vidješe, što i 
djeca. Siroče je neko vrijeme stajalo, a onda 
opet pođe i nestade ga iza uzvisine. Djeca se za- 
čudiše, kuda ide, kad je već na cilju, a hranitelj 
siročetov potrči preko njiva, jer mu očito bijaše, 
da se siroče spušta prema potoku. 

Ono je pak s uzvisine vidjelo opet potpunu 
dugu, kako se divno svija iznad svježeg zelenila 
mladog žita preko nepreglednog polja. Taj po- 
gled je izmorenom djetetu ulio novu snagu i 
sretnu nadu, pa je otrčalo do potoka. Mutna voda 


s bijelom pjenom u vrtlozima nabujalo je kuljala, 
ali siroče nije se bojalo vođe. Potok nije širok, 
nije ni dubok, mislilo je, jer se prošlog ljeta 
s drugovima kupalo u njemu. Brzim nožicama 
zagazilo je u vodu. Bila je hladna, ne mlaka kao 
u dvorišnim lokvicama, ali dijete je gazilo dalje. 
Na oznojenoj koži osjetilo je mrzlu vodu do 
koljena, do bokova, do pojasa, a onda do prsa. 
Nagla ga zimiea spopala, pa dršćući pravilo je 
siroče oprezne korake, sitne jedan po jedan. Voda 
mu je prešla prsa, preko vrata, došla do usta, 
pod nos. I dječaku dođe da se vrati. Voda je 
duboka, ali pred njim u daljini blistaju jasne boje. 
Načini stoga još koračak dva. Nožicama hvata 
dno, gubi ga, gubi, a voda ga zanosi. Roneći: i 
izranjajući očima još vidi, kako mu se sjajna 


duga prijazno smiješi i zove ga k sebi. Upre za- 
dnje sile, da probije vodu, ali ona ga zanese, a 
vir smota i dijete nije više ništa vidjelo, niti 
osjećalo. 

Hranitelj i ljudi, što su s njime došli, našli 
su dijete u vodi, iznijeli ga i još toplo donijeli u 
selo. Djeca su raznijela glas, da je siroče bilo 
pod dugom, pa se oko njegovog kreveta skupili 
muževi i žene, starci i starice, mladići i djevojke 
i došaptavali se o sreći, koju nitko, otkad selo 
pamti, osim njega nije dostigao-, Došaptavali se 
i zavidjeli siročetu, u kojemu je gasio život. 

A ono je umrlo ne došavši svijesti, pa nije mo- 
glo doznati, da nitko ne dostigne sreće, na kojoj 
mu drugi zavide. 

ANTUN MATASOVIĆ 


„PRVA ŽENA“ SJEDINJENIH AMERIČKIH DRŽAVA 


Gđa Eleonor Roosevelt, žena sadašnjeg pred- 
sjednika Sjedinjenih Američkih Država, prva je 
žena suvremene Amerike, nesamo zbog polo- 
žaja, što ga zauzima njezin muž, nego i zbog 
popularnosti, koju ona sama uživa, naročito kod 
ženskog svijeta, u cijeloj Uniji. Ona bi prema 
tradiciji morala da se neprestano nalazi u Bije- 
loj kući u Washingtonu kao i njezin muž. Tu bi 
ona morala primati službene posjete žena iz ci- 
jele Amerike. No ona svega toga ne čini. Ona je 
u stvari provela revoluciju u svim mogućim obi- 
čajima, koji su dotad prevladavali u Bijeloj kući. 

Dosta svoga vremena ona posvećuje sportu, 
voli pecati ribu, bavi se pisanjem članaka i da- 
vanjem intervjua, koje američka javnost naro- 
čito rado čita. Neobičnu popularnost stekla je gđa 
Eleonor Roosevelt time, što je postavila rekord 
u duljini puta među svim ženama dosadašnjih 
američkih predsjednika. Tako je od vremena pre- 
uzimanja vlasti sa strane njezina muža ona samo 
avionom prevalila 60.000 kilometara, što znači, 
da je otprilike obišla cijelu Uniju. Isto tako se 
na pr. vrlo često dešava, da se istoga dana dva- 
puta nalazi u New-Yorku i Washingtonu. Po nje- 
zinu vlastitom nalogu već su je davno napustili 
agenti, kojima je bila dužnost, da je čuvaju pred 
atentatom ili pred kakvom drugom nezgodom, 
jer se ona nikako ne boji atentata vjerujući u 
svoju veliku popularnost kod američkog građan- 


stva. Konačno su i sami agenti izjavili, da je uisti- 
nu vrlo teško neprestano slijediti trag gđe Roo- 
sevelt. 

Gđa Roosevelt je morala dolaskom svoga muža 
na vlast napustiti mnoga svoja dotadašnja za- 
nimanja. Tako je redakciju svojih novina pre- 
dala u druge ruke, prestala je predavati u žen- 
skoj gimnaziji, a isto tako je prestala onako in- 
tenzivno surađivati u dnevnim listovima, kao što 
je to do tada činila. No ipak se još uvijek bavi 
pisanjem. U najnovije vrijeme izdala je i jednu 
knjigu pod naslovom »Ženski poslovi«. Knjiga 
se bavi svim mogućim pitanjima, koja se odnose 
na ženu, a naročito, što se tiče poboljšanja po- 
ložaja suvremene žene. Među ostalim je ukratko 
ocrtala značenje žene u povijesti. U toj knjizi 
bavi se osim toga pitanjem žene kao uzgoj ite- 
ljice, radom žene u prosvjeti, javnom životu, pri- 
vredi i politici. Posebno poglavlje u knjizi posve- 
tila je gđa Roosevelt pitanju, kako žene treba 
da surađuju na očuvanju svjetskog mira. 

Osim svega ovoga gđa Eleonor Roosevelt se 
dala na intenzivan socijalan rad, koji je u suvre- 
menoj Americi naročito aktuelan, budući da je 
bijeda i nezaposlenost pr.itisla svom snagom. 

Da se bolje razumije taj njezin cjelokupni rad, 
treba poznavati shvaćanje njezina sadašnjeg po- 
ložaja, koje je ona izrazila riječima: »Ja sam 
tu za sve žene Amerike«. /?. t. 


NAROD KUPUJE POSJED OD VLADARICE 


U velikom vojvodstvu Luksemburg, koje se 
nalazi između Francuske i Njemačke, došlo je 
nedavno do žestoke političke borbe. Kako je ta 
vojvodina jedna od najmanjih država na svijetu, 
maleni su i prihodi tamošnje vladarske vojvod- 
ske obitelji, koja na čelu sa vojvotkinjom Char- 
lotte upravlja Luksemburgom. Zbog toga je voj- 
votkinja Gharlotte odlučila da proda neka svoja 
imanja, kako bi namakla novac, koji joj je po- 
treban. Nato je luksemburška vlada predložila, 
da se otkupi vojvodski dvorac Colmar-Berg i 
šuma Grunwald za 40 milijuna franaka. Inače su 


ta dva posjeda bila procijenjena na 47 milijuna 
franaka, što u našem novcu znači otprilike 100 
milijuna dinara. Tome prijedlogu oprla se opo- 
zicija, na što je povedena žestoka rasprava. Vla- 
da je stala na stanovište, da je daleko bolje, da 
vladaričin posjed dođe u ruke države nego da 
postane vlasništvo kojega stranca. Napokon je 
izglasan zakon o kupovanju vojvodskih posjeda 
sa potrebnom većinom od 39 protiv 14 glasova. 
Uz to je parlamenat zaključio, da se dvorac Col- 
mar-Berg i dalje stavi na upotrebu vojvodskoj, 
obitelji, samo da vladariea ne treba seliti. ~r.'T. 

»Moja se pokojnica dogovorila sa tvojim rodi- 
teljima, to znaju i svi na mome imanju, to znaju 
i u tvome selu. Radi toga te ne mogu samo tako 
pustiti da ideš kući.« 

Nato se djevojka napola uzdiže. 

»Da, da to bi — to bi bila sramota za mene! 
Recite mi zaboga pravu i čistu istinu: Da li me 
možda Samo ne želi uzeti samo iz smilovao ja, 
jer me Juro ne će?« 

Nato se starčeve oči zasjaše. 

»Ne, uzima te, jer te voli, jer te ljubi! Pa ko 
te ne bi volio! On mi je to pisao, a i rekao mi je 
to — još kad je ovdje bio.« 

Koje tri minute ležala je djevojka zatvorenih 
očiju, a onda reče lagano: 

»Bit ću zahvalna i poći ću za Samu.« 

Razveseljen zgrabi Hanzo obje njezine ruke i 
poljubi je triput u čelo. 

Iza toga se on svečano ispravi i makar da je 
inače b'io vrlo' šutljiv i plah, reče: 

»Hanka, ako rodiš sina, on će biti gospodar 
ovoga imanja i lužički kralj! Ako je Juro i za- 
boravio, da si ti kraljevska kći i to starije poro- 
dice nego li mnoga princeza, to ne ćemo mi drugi 
da zaboravimo. Stoga treba, da ponosno digneš 
glavu i da više ne plačeš.« 

»Oče!« 

Djevojka reče tu jednu jedincatu riječ i ovi 
svoje ruke oko starčeva vrata. 

Sretan siđe Hanzo u dvorište i tamo nađe svoga 
staroga slugu Kita. 

On mu stisnu ruku i reče: 

»Kito, kaži ljudima, da je slijedeće nedjelje 
mali kirmes. Ovdje ne smiju igrati, jer je još go- 
dina žalosti, ali ću ja u krčmi sve platiti.« 

Kito se prepade i onda opet pokuša da poskoči 
od veselja. No to mu nije uspjelo' radi njegove 
kljaste noge. 

»Zar je ona — zar je ona?« 

»Da, ona će poći za njega! Možeš tO' i Samu 
pisati, jer je on tebe izabrao za prosca.« 

Opijen od sreće pođe Kito preko dvorišta ge- 
gajući se kao šepavi patak. Kod đerme stade. 

»Deset sam puta bio prosac, sedam su me puta 
izbacili, a triput mi je uspjelo. Šteta, što sam 
tako star, mogao bih još mnogo dobra napraviti.« 

Na nesreću naiđe stara Vičac. Kito, koji je bio 
njezin otvoreni neprijatelj, pođe k njoj, uhvati 
je ne gledajući za ruku i dignuvši joj desnicu 
iznad glave zavrti je strelovito nekoliko puta. 

»Šta ti je na um palo, ti budalo?« reče dahćući 
stara. 

»Oh, ja sam opet jednom htio, da sa lijepom 
mladom djevojkom plešem, a evo sad vidim, da 
sam se zabunio.« 

Stara ga radoznalo i upitno pogleda, a onda 
ode pušući i psujući. Kito ode iza toga u krčmu, 
u kojoj je ujedno bio i seoski dućan, popi naj- 
prije tri čašice rakije, a onda uze tintu, pero i 
papira i napisa još iste noći. Samu ovo pismo: 

Dragi prijatelju Samo! 

Časno sam obavio. Ispio sam tri čašice rakije, 
a jednu je dala Hanka i sama malo gucnuia. Ona 



NA ŠKOLSKOM IZLETU Foto C. Nosić 


nije loša. Vrlo mi se smijala. Stara je Vičac mo- 
rala sa mnom plesati. Oh, što je ona grdila! Neka 
samo dođe sa svojim mjenicama! Opet se osje- 
ćam kao mladić. Ne ću još zadugo umrijeti. I ona 
će opet ozdraviti. Tako djevojke uvijek imaju 
svoje mušice, a tako je uvijek bilo. Otkazali smo 
preljska sijela. No u nedjelju će biti mali kirmes. 
Kad bih se samo mogao popeti na lipu, držao bih 
žestoku prodiku. Ovim završujem kao tvoj iskreni 
prijatelj i prosac 
Kito 
* 

Opet je Hankino preljsko sijelo otpočelo. 

Hanka se promijenila. Iščezla je njezina djeti- 
njastoća, a čelo joj je pokazivalo' svijest zbilje. 
U očima joj je bila neka tiha sjeta, ali ujedno. i 
neka velika odlučnost. Postala je tiša. U cijelom 
joj je biću bila neka oporost, koja je često pre- 
lazila u ponos. Nije više nikada plakala, pa ni kad 
je bila sama. Svake nedjelje pisala je Samu po 
jedno pismo. On je pisao nježno, a ona je odgo- 
varala hladno prijateljski. 

U sedam sati navečer pojavilo bi ono sedam 
djevojaka, što. je još dolazilo na njezino sijelo., 
sa svojim kolovratima i preslicama. Odmah bi 
posjedale uokrug — i kolovrati bi vrčali, a dje- 
vojke još više. Pričati, smijati se, pjevati i uz to 
presti, presti . . . 

Djevojke pretresaju seoske dogodovštine, a 
kad im je toga dosta, počnu šapatom pričati lju- 
bavne zgode. Mnogo se kriomice smijalo i mno- 
go rugalo.. 

Ipak nije ovo bilo prelo po njihovu ukusu. 
Moralo bi to biti malo drugačije. Istina, mladići 
su dvaput došli u posjete i donijeli sobom rakije, 
ali se ovdje nije smjelo, plesati, pa i druge šale 
nijesu ovdje bile dozvoljene. Istina je također, 
da je prve večeri bila priređena fina guščija pe- 
čenka! Osim toga svake večeri oko devet sati 
pije se kava. Takvo šta ima samo kod bogatih 
ljudi. Pa i najljepše su pjesme ovdje. Hanka je 
donijela sasvim nove pjesme. Pa i večeras je 
Hanka obećala dvije nove, koje je otpjevala. 

Svi pohvališe njezine pjesme, naučiše riječi i 
uvježbaše melodije, te su ih još te večeri pjevale 
sve skupa. 

Iza toga pozvaše Kitu, da pripovijeda šale. 

On htjede početi o. starome Fricu i propovjed- 
niku, ali one od'biše. To je jedna posve stara pri- 
povijest, kako je Kito sa lipe prodikao. 

(Nastavit će se.) 

OJazba 

LUŽIČKI SKLADATELJ 
BJARNAT KRAVVC U ZAGREBU 


Najodlučniji predstavnik luži- 
čke moderne glazbe Bjarnat 
Krawc, ili kako ga Nijemci služ- 
beno zovu Bernhard Schneider, 
bio je sredinom travnja u Zagre- 
bu, gdje mu je radio-stanica izvo- 
dila neke skladbe, te je održao 
prije toga kratku riječ. Ovaj 
najistaknutiji glazbenik najma- 
njeg slavenskog naroda čitav je 
svoj život posvetio službi svoga 



BJARNAT K R A W C 


maloga, dobroga naroda, koji u 
mnogim neprilikama mora voditi 
tešku borbu za svoje narodno 
pravo, koji brani svoju nacional- 
nu individualnost pokazujući u 
svakoj prilici, da hoće i da mora 
živjeti u kulturnoj zajednici 
s evropskim kulturnim narodima. 
A velika je zasluga Bjarnata 
Krawca, da je svoj lužičkosrpski 
narod uzgojem pridigao do da- 
našnjeg visokog stupnja nacio- 
nalne i slavenske svijesti. Osim 
pjesnika prvaka Jakuba Bartha 
Čišinskoga i. narodnog vođe uče- 
njaka dra Arnošta Mućke zasluga 
je osobito Bjarnata Krawca, da i 
slavenska riječ njegova patnič- 
kog naroda nije izginula u raz- 
bur'kanim valovima njemačkoga 
mora, i da se za lužičke pjesme 
počeo zanimati č'tav svijet. 


Prije Krawca prava lužička 
umjetna glazba bila je na dosta 
niskom stepenu; a on je prvi, 
koji predstavlja na svjetskom fo- 
rumu kulturnu visinu glazbene 
Lužice. Glavno vrelo, iz koga 
izvire Krawčevo umjetničko stva- 
ranje, jest narodna pjesma. Duh 
narodne pjesme, ritam narodnih 
plesova i njegova urođena glaz- 
bena nadarenost odišu iz sviju 
njegovih djela, koja su puna ve- 
selog optimizma. Veći dk> svoga 
života proživio je Krawc u tu- 
đim krajevima, u tuđem moru, 
koje opkoljava slavenski otok 
male Lužice. 

Skladatelj Bjarnat Krawc ro- 
dio se 5. veljače 1861. u Jitru 
kod Kamenca u saskoj Gornjoj 
Lužici, gdje je njegov otac, se- 
ljački sin iz Čornowja, bio uči- 
telj. Njegova majka bijaše ro- 
dom Poljakinja. Bila je veoma 
čuvstvena, idealna i pjesnička 
duša, od koje je Bjarnat naslije- 
dio svoje duševne sposobnosti: 
Veliku ljubav za narod, pleme- 
nito srce i živo osjećanje za sve, 
što je lijepo i dobro. Od godine 
1874. do 1880. pohađao je bu- 
dyšinsku učiteljsku školu, gdje 
mu je bio učitelj lužičkog jezika 
K. A. Fiedler, izdavač »Prve lu- 
žičke društvene pjesmarice«. U 
učiteljskoj školi počeo je razvi- 
jati svoj glazbeni dar. Sudjelo- 
vao je mnogo u raznim pjevač- 
kim i sviračkim društvima, a kad 
je god. 1878. u Budyšinu bilo 
osnovano lužičkosrpsko društvo 
»Sloboda«, postao je dirigent 
pjevačkog zbora tog društva. 
Godinu dana kasnije nastupio je 
sa svojim zborom s velikim us- 
pjehom u Njesvaćidlu, U to doba 
padaju i njegovi glazbeni prvi- 
jenci, od kojih je najviše po- 
znata skladba »Na Lubinu«. Ve- 
liko je značenje za mladoga 
glazbenika imalo njegovo po- 
znanstvo s Jakubom Barthom 
Čišinskim, koga je mladi Krawc 
upoznao na đačkom zborovanju 
u Bukecama. Čišinski ga je upo- 
znao sa djelima slavenskih maj- 
stora, među kojima je Krawc 
osobito zavolio velikog češkog 
skladatelja Smetanu. God. 1880. 
bio je imenovan učiteljem osnov- 
ne škole u Rakeoima, gdje je go- 
dinu dana kasnije osnovao na- 


rodno društvo »Lipa« s veoma 
dobrim pjevačkim zborom. God. 
1883. dobio je službu učitelja 
glazbe na privatnoj gimnaziji u 
Drositanima. Tu je ujedno^ na 
konzervatoriju produžio svoje 
glazbene nauke pod vodstvom 
poznatog prosefora Draeseckea. 

Od godine 1885. do' 1924. bio 
je po raznim mjestima u službi. 
U 40 godina svoga umjetničkog 
rada dovršio je golemo kultur- 
no djelo, kako u lužičkoj tako 
i u njemačkoj glazbi. Kao glaz- 
beni pedagog i dirigent stekao 
je odličan glas u domovini i iz- 
van nje. Osim ostalog posvetio 
se i proučavanju narodne pje- 
sme, te je s tog područja napi- 
sao nekoliko glazbeno-znanstve- 
nih djela. Na polju poznavanja 
narodne pjesme on je pravi au- 
toritet. Sakupio je i izdao neko- 
liko zbirka nesamo lužičko-srp- 
skih, nego i njemakih narodnih 
pjesama. Dugo vremena bio je i 
član komisije za izdavanje škol- 
skih pjesmarica. Isto je tako sa- 
birao i lužičke narodne priče te 
ćemo kojom prilikom i u našem 
listu donijeti izbor tih priča. 

Njegovo glazbeno djelo je ve- 
ćinom sa područja vokalne glaz- 
be. A i na području instrumental- 
ne glazbe stvorio je veoma li- 
jepa djela, koja su poradi nedo- 
statka novčanih sredstava ostala 
većinom neobjavljena. Ali naj- 
više brige posvećuje organiza- 
ciji i propagandi lužičke glazbe. 
U zadnjih 50 godina nije bilo u 
Lužici koncerta, a da nije i 
Krawc sudjelovao. Sa svojim lu- 
žičkim pjevačima pravk> je vrlo 
lijepe turneje po Njemačkoj i 
Čehoslovačkoj. Osnovao je mno- 
go lužičkih pjevačkih društava, 
a i lužički simfonijski orkestar. 

U Zagrebu je taj ugledni; sla- 
venski glazbeni skladatelj i ne- 
umorni lužički kulturni pregalac 
proveo dva dana u krugu prija- 
telja lužičkog naroda. Odatle je 
otišao u Beograd, a obišao je i 
druge naše krajeve veseo, da je 
mogao pod stare svoje dane po- 
hoditi naš slavenski Jug, gdje se 
uvjerio, kako se i za njegov lu- 
žičkii narod goje iskrene simpa- 
tije i želje, da mu u kolu osta- 
lih slavenskih naroda dođu i bolji 
dani. 

Kazalište 

Ivana Brlić-Mažuranić: »ČUDNO- 
VATE ZGODE ŠEGRTA HLAPIĆA«. 

Unuka slavnog pjesnika »Smrti Smail- 
age Čengića« poznata je domaćoj i 
stranoj javnosti po snažnim svojim 
»Pričama iz davnine.« No nemanje je 
važna i njezina priča o čudnovatim 
zgodama šegrta Hlapića, koja je ugle- 
dala svijetlo pred 21 godinu. Tu je 
zanimljivu priču dramatizovao Tito 
Strozzi te je bila po prvi put prika- 
zana u Zagrebu 17. travnja, uoči šez- 
desetog rođendana naše spisateljice. 
Dramatizator je u 14 kratkih slika iz- 
nio sadržaj priče: kako je sirotni še- 
grt Hlapič pred zločestim svojim maj- 
storom Mrkonjem pobjegao u svijet, 
kako je sa svojim psom Bundašem 
pravio' šale i dobročinstva, kako je 
pronašao malu Gitu, kćer majstora 
Mrkonje, koju su 'bili ugrabili cigani, 
i kako se opet s njom povratio k do- 
broj majstorici. Tu ulazi i Crni čo- 
vjek, koji će biti zasluženo kažnjen 
za svoja nedjela, i Rrđavi Grga, koji 
će se popraviti, osloboditi od zlog 
društva i krenuti poštenim i pravim 
putem; tu se nalaze i djeca i seljaci, 
s kojima Hlapić razgovara i kojima 
pomaže u neprilici ii u nevolji, tu se 
nalazi i sajam i cirkus i čitavi život, 
s kojim se dodiruju zgode i nezgode 
odvažnog i dobrog šegrta. Između po- 
jedinih slika projektirane su na za- 
stor primitivno risane slike u stilu s 
dječjom igrom, koje uvode gledaoce 
u radnju, što će se odigrati u slije- 
dećoj slici. Zanimljivo je bilo vidjeti, 
kako Hlapića glumi mali Braco Reiss, 
a Gitu mala Lea Deutsch, koji su se 
u režiji Alfonsa Verlija takmičili s 
ostalim našim glumcima i dali jednu 
vrlo dobru i dotjeranu priredbu. Dra- 
matizator je pokupio glavnu nit sadr- 
žaja, no svejedno se izgubio onaj puni 
dojam, koji iza sebe ostavlja čitanje 
izvorne priče o malom Hlapiču i koji 
ponajviše leži u sekundarnim deta- 
ljima. Uza svu uzornu režiju igra je 
ostala zanmljivija za odraslu publiku 
nego za samu djecu. Djeci su neiz- 
mjerno važne sitnice i detalji, na koje 
mi inače ne polažemo mnogo interesa 
ili ih čak ne zamjećujemo. S druge 
strane je skroz pogrešno mišljenje, da 
su za djecu najprikladnije kratke film- 
ske slike, jer niko ne traži toliki kon- 
tinuitet u doživljavanju kao — djeca. 

L. P. 

Hasenclever: »BOLJI GOSPODIN«, 

satirička komedija, koja je prvi put 
davana u Zagrebu 15. travnja u režiji 
Tita Strozzi. Obrađuje neke tipične 
pojave suvremenog društva, prikazuje 
ih dosjetljivom duhovitošću i zaodjeva 
satiričkim tonom. Postoji obitelj ne- 
kog silnog financijskog magnata, u 
kojoj otac držeći se one, da je vrije- 
me novac, ima unaprijed svaki čas od- 
ređen za posebni posao, majka je 
predstavnica »staromodnih« dama, ko- 
je se zgražaju nad nesavjesnošcu i 
vratolomijama moderne poslovne hi- 
'perkulture, a sin i kćerka su naslije- 
dili duh i shvaćanje svog oca i tempo 
života, u kojemu se nalaze. Sin se za- 


ljubio u služavku i s njom će se za- 
ručiti, a kći traži muža preko no- 
vina. Od brojnih ponuda namjerila se 
na »afričkog istraživača«, koji u zbilji 
vodi jedan čudnovat posao: kancela- 
riju za pisanje ljubavnih pisama mno- 
štvu zaboravljenih žena, koje u njemu 
vide realizaciju svojih sanja. I otac i 
kćerka brak shvaćaju čisto poslovno, 
no iza upoznanja rađa se prava lju- 
bav, koja će se ovoga puta na čudno- 
vat način združiti s poslovnim shvaća- 
njem zaručnika. — Režija je vrlo do- 
bro pogodila žurni tempo radnje. Po- 
red glavne uloge Tita Strozzi treba 
istaknuti glumu Alfreda Griinhuta kao 
oca, gđu E. Dragman kao kćerku i I. 
Mirjeva kao detektiva. L. P. 

Pučka pozornica 

Nova izdanja Društvene Pozornice. 

Naši čitatelji zacijelo već dobro po- 
znaju seriju biranih gluma, što ih Je- 
ronimsko Književno Društvo izdaje 
pod naslovom »Društvena pozornica«. 
Dosad je izišlo devet svezaka odličnih 
drama i komedija za diletantske po- 
zornice s muškim, sa ženskim ili mje- 
šovitim ulogama. Pojedine od tih glu- 
ma doživjele su i doživljuju uistinu 
rekordan broj izvedaba, na pr. »Dođi, 
idi za mnom« i »Dvije majke«, koji 
su u samom Zagrebu obišli gotovo sva 
katolička društva, a o prošlom Uskr- 
su izvodilo ih je u isti mah pet seo- 
skih župa u neposrednoj zagrebačkoj 
okolici. Taj uspjeh ponukao je ured- 
ništvo, da nastavi sa započetim izda- 
vanjem odabranih gluma, za kojima 
sa svih strana vape društva i priređi- 
vači predstava na selu i u gradu. Ovih 
dana izlaze najednom tri glume, i to 
»Vuk u ovčjoj koži« od dra Josipa 
Andrića, vrlo uspjela i savremena sli- 
ka seoskog života u dva čina s aktu- 
elnom tendencom i interesantnom fa- 
bulom, zatim »Gospa i strijelac,« vizija 
u jednom činu od čuvenog francuskog 
pisca Henri Brocheta, koja će ugodno 
iznenaditi originalnošću sujeta i obra- 
de, a pošto slavi Majku Božju dobro 
će doći već sada, prigodom mjeseca 
svibnja, mnogim Marijinim štovatelji- 
ma. Treća je stvar »parada« u jednom 
činu »Vražji most« od Henri Gheona, 

0 kojemu je bilo govora u uskrsnom 
broju »Obitelji«, kad smo donijeli nje- 
gov programatski članak, koji je u 
svoje doba izazvao pravu buru po či- 
tavoj Evropi i značio je početak pre- 
poroda katoličkog kazališta u Fran- 
cuskoj, otkuda se kasnije proširio po 
ostalom katoličkom svijetu. Gluma 
»Vražji most« vrlo je tipična za Gheo- 
novo shvaćanje tih reformi, pa je su- 
višno preporučivati svim prijateljima 
katoličke pučke glume, da si odmah 
naruče to djelo, koje će biti pravi do- 
življaj za našu publiku! Tim više, Što 
će svaki svezak gluma sadržavati ne- 
samo opširne upute, skice i t. d., već 

1 stručne teoretske raspravice o ka- 
toličkom kazalištu u svijetu i kod nas! 

Rab. 

Zbirka pučkih gluma »Pozornica«. 

Velika je potraga za zgodnim glu- 
mama, koje bi mogli izvoditi diletanti 
po našim selima i gradovima. Premalo 

ih izdaju naši nakladnici. Zato je uvi- 
jek dobro došlo svako novo nastoja- 
nje u tom smjeru. Tako je i knjižar 
Josip Kratina prošle godine stao izda- 
vati niz gluma za diletante pod skup- 
nim naslovom »Pozornica« (uređuje 
Mladen Širola). Dosad je izdao ovih 
šest knjižica u tome nizu: Ml. Širola 
»Petrica Kerempuh«, Ivančić »Nasama- 
reni stric«, Ml. Širola »Mali glumac« 
(10 malih predstava i solo-scena), Mer- 
var »Slijepa sirota« (gluma u 3 čina 
za same ženske uloge), Ml. Širola »Sre- 
tan Božić« i Dr Šime Čipčić »Tri ak- 
tovke« (»Nesretni prosac«, »Glavni 
zgoditak«, »Stidljivi mladoženja«). Po 
svemu se vidi kod ove zbirke pučkih 
gluma nastojanje, da udovolji potre- 
bama malogradskih diletanata, te u 
tom odgovaraju svojoj svrsi. A napo- 
kon to je zaista velik dio onih, koji se 
uopće bave diletantskim prikazivanji- 
ma, pa je dobro, da se za njih izdaju 
ovakve bolje i čestitije stvari., Gdje- 
koje od tih stvari doći će i na selu 
dobro; zavisit će to uvijek od samog 
aranžera, da li mu koja od tih stvari 
odgovara. Upozorujemo na ovu zbirku 
diletantskih gluma, koje se dobivaju 
kod Knjižare Kratina u Zagrebu, Dra- 
škoviceva 13. 

Knjiga o glumi. Sve one, koji se za- 
nimaju za kazalište ili kojii se bave i 
sami priređivanjem pučkih gluma, za- 
nimat će knjiga »Gluma«, koju je na- 
pisao A. Freudenreich i koja će ovog 
ljeta biti tiskana. U toj će knjizi biti 
ovaj sadržaj: 1. Kazalište kao kultur- 
no-prosvjetno sredstvo. II. Kazališni 
dobrovoljci i gluma. III. Izbor gluma. 
IV. Redatelj. V. Dramaturška obradba 
glume. VI. Režija sadržaja. VII. Re- 
žija scene. VIII. Glumac. IX. Gluma. 
X. Izgovorena riječ. XI, Pokreti (mi- 
mika i gesta). XII. Maska. XIII. Zna- 
čajnije maske. XIV. Kostim. XV. Iz po- 
vijesti nošnja. XVI. Glazba, pjesma i 
ples. XVII. Scena. XVIII. Tehnika po- 
zornice. XIX. Rasvjeta pozornice. XX. 
Kazalište u prirodi. XXI. Putujuće ka- 
zalište. XXII. Gledaoci. XXIII. Propa- 
ganda. XXIV. Općinstvo u gledalištu. 
XXV. Kritika. XXVI. Autorska prava 

1 takse na ulaznice. XXVII. Organiza- 
cije pučkih kazališta. XXVIII. Tumač 
stranih riječi. XXIX. Stvarni sadržaj. 
XXX. Izvori. XXXI. Slike. — Knjiga 
će opsezati 300 strana i još 30 strana 
slika na finom papiru, a stajat će u 
knjižarama 100 dinara, a u pretplati 
G0 dinara. Pretplate prima i prospekte 
na zahtjev šalje zadruga SKLAD (A. 
Freudenreich), Zagreb, Gajeva ulica 

2 B, VI. kat. 


Pregled dogođaja 

15. travn j a. Jugoslavenski ministar 
vanjskih posala Jevtić otputovao 
u Ankaru, glavni grad Turske. 

16. U Španjolskoj su na sve strane ne- 
miri. 

17. Bugarski predsjed. vlade Mušanov 
u pregovorima s francuskim mini- 
strom vanjskih posala Barthouom 
u Parizu pristao, da Bugarska uđe 
u balkanski savez. 

Za dobru djecu 


SIROMAH I NJEGOVI SINOVI 


Bio — ne bio nekoć siromašan čovjek i imao 
tri sina. Najstarijemu bijaše ime Petar, sred- 
njemu Gavrilo, a najmlađemu Ivan. 

Kad momci odrastaše, zovne ih otac jedared 
k sebi pa im reče: 

»Star sam već, djeco moja, star, i ne mogu 
da vas više hranim. Vi ste već veliki. Pođite u 
svijet pa tražite zarade. Za godinu dana se vra- 
tite kući. Onaj, koji najviše zaradi, živjet će 
onda sa mnom.« 

Sinovi se raziđu, svaki na svoju stranu. Nije 
dugo trajalo i svaki nađe službu. 

Kad je prošla godina dana, vrati se najstariji 
sin kući te donese mnogo novaca. Sutradan dođe 



srednji sin te donese sobom nekoliko komada 
suha zlata. Treći dan se vrati najmlađi sin, ali 
taj ne donese ništa. Bio je još mlad, pa nije 
umio da toliko zaradi. 

Otac se na njega razljuti i potjera ga od kuće. 
Momak ode, kud 1 su ga oči vodile. Išao je tako 
sve do večera, kad uđe u jednu šumu, sjedne na 
panj te počne jesti zadnji komadić kruha, što je 
imao još od kuće. Jede pa razmišlja, razmišlja, 
štO' da sad radi i kuda da ide. Razmišljao je tako 
pa nije niti opazio, da je pred njim stao neki 
visoki starac. 

»Što ti tu tražiš, momče?« upita starac Ivana. 

Ivan mu ispriča sve, što se mu dogodilo. 

»Ako hoćeš, dođi k meni u službu,« reče sta- 
rac Ivanu. 

Momak pristane te odmah pode za svojim no- 
vim gospodarom. Dođoše u gustu šumu, gdje je 
starac imao svoju kuću. Tamo se Ivan useli. Nije 
mu bilo kod starca zlo. Posla je bilo malo, a 
starac je učio Ivana više jašiti na konju te bara- 
tati s oružjem. Učio ga je još čitati, pišati i ra- 
čunati. Momak bijaše bistar i marljiv te skoro 
nauči sve mudrosti. 


Tako prođe godinu dana. 

Jednog dana dođe starac kući te kaže Ivanu: 

»Spremi konja, uzmi oružje pa ćeš poći prema 
podnevu iza dvije gore! Tamo ćeš naći crni grad. 
Oko tog grada naći ćeš crnu bašču ... U tom 
crnom gradu živi upir, kojega moraš ubiti!« 

Momak se spremi za put, oprosti se sa star- 
cem i krene. Ivan je bio tri dana na putu, kad 
najednom ugleda pred sobom strašan crni grad, 
a oko' grada crnu bašču. Ivan uđe u bašču i ugle- 
da tamo velikog crnog upira, koji je u rukama 
držao željezom okovani štap. Kad upir ugleda 
Ivana, zaurla na njeg strašnim glasom: 

»Što tražiš ovdje? Kako si se usudio ući u mo- 
ju zemlju?« 

»Došao sam, da se s tobom borim,« odgovori 
mu Ivan. 

Upir se divlje nakesi te baci na Ivana svoju 
palicu. Ali Ivan odskoči u stranu, te palica pro- 
leti kraj njega, a da ga se nije ni dotakla. Sad 
uhvati Ivan palicu, dobro nanišani, baci je na 
upira i ubije ga jednim udarcem. Zatim uđe u 
palaču. Tamo nađe crnog konja i crni oklop. 
Navuče oklop, uzjaši crnog konja, svog konja 
priveže za uzde k sedlu, te pode natrag do svog 
gospodara. 

Gospodar ga je već očekivao. Pohvali ga, uzme 
oklop, a. konj a odvede u staju. 

Neko su vrijeme proživjeti u miru i zadovolj- 
stvu. Momak je rasao te bio još jači i mudriji. 
Jednom ga opet starac zovne te mu reče: 

»Sad ćeš jašiti prema zapadu. Kad prođeš gu- 
ste šume i neprolazne močvare, ugledat ćeš crveni 
grad. U tom gradu živi crveni upir. Taj čini lju- 
dima mnogo štete. Treba ga ubiti! Ako ga ubiješ, 
isušit će se močvare, pa će tamo ljudi sijati žito.« 

»Rado ću ići,« odgovori Ivan te se počne spre- 
mati na put. Dugo se nije zadržavao te već drugi 
dan odjaši prema zapadu. 

Kad je već dugo jašio, dođe do jedne velike 
šume. Kao crna stijena stajala je pred Ivanom i 
bila gusta, da u nju nikako nije bilo moguće ući. 
Ivan izvadi mač i stane da si krči put. Krčio je 
put od jutra dO' tamne noći, pa je tu morao i 
prenoćiti. Sveže konju noge, da ne bi predaleko 
otišao, pusti ga da pase, povečera pa legne na 
meku mahovinu. Odmah je i zaspao, jer je bio 
jako umoran, ali najednom se opet probudi. Sve 
je bilo osvijetljeno nekim čarobnim sjajem. Sva 
je zemlja bila pokrivena divnim mirisnim cvije- 
ćem. Na drveću su sjedile i pjevale čudesne ne- 
poznate ptice. Uz njihovo pjevanje plesali su 
vodeni duhovi i vile, koje su izašle iz šumskih je- 
zera. Patuljci su se uhvatili u kolo sa vilama te 
plešu neke nepoznate plesove. Oko njih se saku- 
pila gomila kojekakve zvjeradi. Zvijeri su sje- 
dile, ležale i stajale, a ni najljuća zvijer ne naudi 
kojoj od slabijih. Kraj samog Ivana sjedila je na 
grani stara sova, a odmah kraj nje mala grlica. 
Sova je nešto tiho pričala grlici. Ivan sluša pa 
čuje, da je šuma bila prije ukleta od crvenog upira 

i da je u toj šumi prije bilo sve mrtvo: životinje 
i ptice. Tek kad je došao čovjek te prokrčio put 
u šumu, uništio je time čarobnu moć upira, i svi 
žitelji šume odmah oživješe. Zato su i načinili 
ovu svečanost. 

Čudi se Ivan, čudi . . ., dok mu se nisu opet po- 
čele oči zatvarati, te opet zaspi. Probudio se, kad 
je već izašlo sunce. Razgleda se naokolo te opazi, 
da je na kraju šume, a pred njime prostire se ve- 
liko polje pokrito mirisnim cvijećem. 

»Gle! Pa već su se i močvare isušile,« pomisli 
Ivan. »Moram požuriti, da već svršim i s crvenim 
upirom.« 

Osedla konja te odjaši dalje. Za kratko vri- 
jeme ugleda pred sobom crveni grad, a oko nje- 
ga crvenu bašču. Ivan uđe u bašču te susretne 
crvenog upira. Taj je već Ivana čekao i sav je 
drhtao od straha, jer je znao, da je došao njegov 
zadnji čas. No ipak je htio da se s Ivanom bori. 
Borba nije dugo trajala. Čarobna moć ostavi 
upira, pa ga Ivan odmah ubije. Zatim Ivan pođe 
u palaču te nađe tamo crvenog konja i crveni 
oklop. Ivan obuče oklop, sjedne na konja, uzme 
i svog konja te pođe kući. 

Jaši on natrag te se čudi, što ljudi već na po- 
ljima rade, travu kose te plugom oru zemlju. 
Ivanu je bilo veselo' pri duši, te požuri kući, da i 
svog gospodara razveseli. 

Gospodar se razveseli, pohvali ga, uzme od 
Ivana konja i oklop te ga pošalje, da se odmori. 

Ivan se nije dugo odmarao. Opet je morao da 
jaši i to na istok, pa da se tamo bori sa bijelim 
upirom. Ovaj put je jašio kroz suhe stepe i pu- 
stinje. Velike zmije presijecale su mu često put 
i prijetile mu smrću. Strašni su pauci navaljivali 
na njega i htjeli ga odvući u svoje mreže. I razne 
su se prikaze pojavile i htjele ga odvesti s puta. 
Najednom negdje desno, pa opet negdje lijevo 
nešto zablista. Bit će jezero ili rijeka. Ivan, iz- 
nemogao od žeđe krene na tu stranu, gdje se bli- 
stalo, ali rijeka, što li je bilo, uvijek je jednako 
daleko od njega. Sad se Ivan dosjeti, da mu se 
to sve tek pričinilo i da je to sve samo zato, da 
on izgubi pravi put. Stoga odluči, da će jašiti 
ravno prema onoj strani, odakle sunce izlazi te 
da se ne će okretati ni lijevo ni desno. Za neko 
vrijeme dođe do velikog bijelog grada, opkolje- 
nog bijelom baščom. Tu je morao da bije naj- 
ljući boj sa bijelim upirom, ali napokon i njega 
pogubi. U palači nađe divnog bijelog konja i sja- 
jan bijeli oklop. Sve to uzme sobom i vrati se 
kući. 

Kad se vraćao kući, zazelenjele se stepe, a u 
dubokim koritima pojavile se rijeke i jezera. Oko 
njega su letjele i veselo pjevale ptice, a laki je 
povjetarac ublažavao žar sunca. 

Kad Ivan dođe kući, preda konja i oklop star- 
cu, pa ode da se odmori. Kad se dosta odmorio, 
opet počne da uči te još i koješta nauči. 

Ali ipak mu nešto nije cijelo vrijeme dalo 
mira: Zašto nije njegov gospodar, kad je tako 
jak i mudar, sam pošao protiv upira te zašto je 
uvijek slao njega? Napokon odluči da će ga 
upitati: 


»Ne ljutite se, gospodaru, ali meni nikako ne 
ide u glavu, zašto vi sami nikad ne idete u boj 
protiv upira, već uvijek mene šaljete; vi ste tako 
moćni i mudri pa biste bili s njime prije gotovi.« 

Starac se tiho nasmije te odgovori: 

»Vidiš, sinko-, kad jak i snažan čovjek junačko 
djelo- učini, onda to djelo nema one vrijednosti, 
kao kad ga učini slab i neiskusan čovjek. Ti ne- 
maš doduše velike snage i iskustva, ali je zato 
u tebe volja za rad, pa ti je zato i sve tako dobro 
uspjelo.« 

Taj odgovor Ivana sasvim zadovolji i razveseli. 

Jednom ponudi starac Ivanu, da odu zajedno 
u šetnju-. Uzjahali su na konje i odjahati. Došli 
su tako u jedan veliki grad i opazili, da po cije- 
lom gradu vise crne zastave. Upitaše jednog 
starca, što se dogodilo, a on im reče: 



IVAN SE BORI SA ZMAJEM . . . 


»Strašan zmaj je doletio u naš kraj. Pojeo je 
polovicu našeg blaga i kaže, da će sve pojesti, 
ako mu ne damo kraljevsku kćer. Naša kraljev- 
ska kćerka je dobra djevojka te je pristala da 
ide k zmaju. Svi je žalimo, ali bez blaga ne mo- 
žemo živjeti. Zato je kod nas takva žalost! Kad 
bi se našao junak, koji bi nas od tog zmaja iz- 
bavio, dao bi mu- kralj svoju kćer, a poslije bi 
mu predao i svoje kraljevstvo.« 

»Ivane,« reče gospodar, »ti moraš spasiti kra- 
ljevsku kćerku i osloboditi kraj od takve muke!« 

Ivan se vrati sa svojim gospodarom kući, ose- 
dla crnog konja i uzme crni oklop. Zatim se 
oprosti s gospodarom te odjaši natrag u grad. 
Kad je stigao u grad, rekoše mu, da je kraljevska 
kćerka čas prije otišla u šumu, gdje živi zmaj. 
Ivan potjera brže konja, da je stigne, prije nego 
padne u zmajeve pandže. I stigao ju je upravo 
u času, kad je htjela ući u rupu, koja je vodila 
u zmajev brlog, pa reče: 

»Kraljevno, stani! Još ti nije vrijeme da umreš. 
Počekaj, dok se ja s tim zmajem ogledam. Otiđi 
malo podalje, pa gledaj, kako ćemo se boriti!« 

Suze potekoše po tužnom, ali lijepom licu mla- 
đe kraljevne. Prijazno se na Ivana nasmiješila i 
stala podalje. Ivan ode do rupe te poviče: 

»Hej, ti. ljudožderu! Izađi napolje, pa da se 
ogledamo!« 

»Čekaj malo, još se nisam spremio,« odgovori 
zmaj. 

Momak ode od rupe te stane razgovarati s kra- 
ljevskom kćeri. Svidjela se mu, jer je bila lijepa 
i prijazna, a i dobra, kad je od svoje volje, samo 
da spasi svoj narod, odlučila da ide u zmajeve 
ralje. U pripovijedanju i zabavljanju lijepo im 
prođe vrijeme. Najednom se zatrese zemlja. Zmaj 
je izlazio iz rupe. Ivan skoči na konja te mu 
pođe ususret. 

Započne strašan boj. Ivan se hrabro baci na 
zmaja i počne mu sjeći glave, ali dok odsiječe 
jednu, odmah izrastu na tom mjestu dvije nove. 
Iz zmajeva ždrijela šibao je strašan plamen i pe- 
kao Ivana. Ivan je već bio posve umoran i ope- 
čen. Osjećao je, da će ga brzo zmaj nadjačati. 
Najedamput uhvati zmaj konja te ga zajedno 
s Ivanom baci pod sebe. Ivan nije dugo razmi- 
šljao, već postavi svoj mač tako, da na njemu 
zmaj raspori grudi. Zmaj zaurla tako strašno, te 
je i lišće počelo padati sa drva. Ali to je već bio 
njegov zadnji krik. Za čas se ispruži te se više ni 
ne makne. 

Ivan se digne ispod zmaja te izvuče i konja 
Konj je jedva stajao na nogama. I sam Ivan je 
bio jako umoran, ali i veseo i sretan. Razgleda 
se oko sebe te opazi kraljevnu, gdje nedaleko 
stoji blijeda, prestrašena, a suze joj teku po licu. 
Stoji te se boji pogledati, što se dogodilo s Iva- 
nom, jer je vidjela, kako ga je zmaj srušio pod 
sebe. 

»Čega se bojiš?« upita je Ivan veselo. »Pogle- 
daj! Zmaj je već mrtav. Sad idi spokojno kući, 
pa razveseli svoje ljude!« 

Kraljevna gleda te ne može svojim očima da 
vjeruje. 

»A ja sam mislila, da te je zmaj ugušio,« reče 
te radosno skoči k Ivanu. 

»Ne, ja ne ću ići sama kući, ići ću jedino s to- 
bom, jer ti si spasio mene i moj narod.« 

Uzme Ivana za ruku, drugom rukom povede 
konja, pa tako pođu u grad. Kad su došli u grad, 


vide, gdje svi plaču i nariču te oplakuju svoju 
dobru kraljevnu. 

»Ne trebate plakati! Živa sam, a ovo' je moj i 
vaš osloboditelj,« reče ona ljudima pokazivajući 
na Ivana. Narod se odmah stane veseliti te u ve- 
likoj povorci isprati Ivana i kraljicu u kraljevsku 
palaču. Kralj je gorko plakao, što> je izgubio je- 
dinicu kćerku, ali kad je ugleda živu i veselu, 
stane plakati od veselja. Kad je čuo, ko je ubio 
zmaja, uzme Ivana i kćerku za ruku te ih pred 
cijelim narodom blagoslovi. Odmah nastane piro- 
vanje, na koje je Ivan pozvao i svog učitelj a- 
starca, a nije zaboravio ni svog oca i braću. Svi 
bijahu veseli i sretni, a možda se još i sad vesele. 

Iz „Potkarpatskih priča“, koje je sakupio 
BORIS MART1NO VIĆ, 
na hrvatski preveo JAN SPURN'i 

Narodna igra TIKAVA 

Igrači posjedaju u krug i svaki je jedan broj, 
kako mu odredi vođa igre. Pošto' je svaki upam- 
tio svoj broj, vođa igre počne igru sa riječima: 

»Ja posadih jednu mrežu, koja rodi tri tikve.« 

»Zašto tri tikve?« pita broj tri. 

»Ja koliko?« pita vođa igre. 

»Pet tikava,« odgovara broj tri. 

»Zašto pet?« pita broj pet. 

»Ja koliko?« pita broj tri. 

»Jednu tikvu,« odgovara broj pet. 

Sad broj jedan odgovara broju pet istim re- 
dom kao gore, dok ne pređe na drugi broj. Koji 
igrač se ne odazove, čim se spomene njegov broj, 
daje vođi igre zalog i on više ne može učestvo- 
vati u ovoj igri, a ni njegov broj se ne smije 
više spomenuti. Koji igrač se prevari pa ga spo- 
mene, daje zalog. Kadgod se koji igrač prevari, 
vođa počima igru sa riječima: 

»Ja posadih jednu mrežu,« i rekne koji broj 
hoće. Kad je većina igrača predala zaloge, onda 
vođa metne sve zaloge u jednu kapu pa ih po- 
krije tako, da se ne vidi, čiji je zalog, i ne gle- 
dajući, čija je stvar pita: 

»Šta da radi ovaj, čiji zalog držim?« 

Igrači sude, a onaj, čiji je zalog, mora pre- 
sudu izvršiti, a ako ne izvrši, ne dobiva svog za- 
loženog predmeta. a. KAIĆ 

jedan dan izjutra, može slobodno dru- 
goga dana taj obrok dati uveče. Iako 
je za dojenče korisno, da se kod 
hrane drži pravilnost između obroka, 
iz toga ne treba načiniti nikakvu ša- 
blonu i nikakav vozni red. Dr E. N. 

Zdravlje 

Kiselo mlijeko. Kiselo je mlijeko 
vrlo dobra, a uz to i vrlo zdrava hra- 
na. U njemu se nalaze sve one čestice, 
koje se nalaze u slatkom mlijeku i u 
varenici. Zgodna je to hrana, osobito 
za slabe želuce. Kiselo mlijeko ubija 
mnoštvo otrovnih gljivica, koje se na- 
laze u slijepom crijevu. Osobito puno 
koristi onima, koji jedu puno mesa, 
jer se uslijed prekomjernog uživanja 
mesa jako množe te otrovne gljivice. 
Kiselo je mlijeko dobar lijek proti 
slabokrvnosti, nervoznosti, slabom 
spavanju, lošoj probavi i protiv za- 
tvora. Glavno je, da je mlijeko od 
zdrave krave i da je muzlica posve 
čista. Turci zovu kiselo mlijeko jogurt, 
no taj se pravi evo ovako: Mlijeko se 
metne nad vatru, da samo malo uza- 
vre. Zatim se razmlači do +35° ili 40° 
Celsijusa. Sad se u 1 1 tog mlijeka 
uspe 5 kavskih žličica kiselog mlijeka, 
te se drži još 2 sata u navedenoj to- 
plini. Onda se mora posve ohladiti i 
preko noći ostaviti na hladnom mje- 
stu. Drugi ćeš dan imati izvrsni i pravi 
jogurt. I. S. 

Jelovnik 

Juha od graška. Korijen od peršina 
i celera se nareže i kuha u slanoj vo- 
di. Mekano kuhani grašak pasiraj, 
procijedi na nj vodu, u kojoj je ku- 
han celer i peršin, zaprži svijetlom 
zaprškom, primetni nasjeckan koma- 
dić češnjaka i sve skupa još prokuhaj. 

Kotleti a la marćchal. Očisti teleće 
kotlete, odreži kosti, da ostanu gole, 
natuci kotlete, posoli ih, napraši bra- 
šnom i peci s obje strane u masti. Za- 
tim ih zalij juhom i pirjani u soku, 
dok ne omekšaju. Tada ih poslaži s 
jedne strane u zdjelu, na kosti navuci 
bijele ružice iz papira i uresi sve sku- 
pa vijencem iz kajgane od jaja, po- 
sute nasjeckanom šunkom. S. A. 

Sa sviju strana 

Protiv otpuštanja žena iz državne 
službe. Prema ranijoj naredbi njema- 
čke vlade počela su pojedina mini- 
starstva otpuštati žene iz državnih 
služba u prilično velikom broju. Sada 
je međutim njemački ministar pošta 
svim podređenim organima svoga mi- 
nistarstva uputio spis, u kojem traži, 
da se žene i dalje zadrže u službi, jer 
su se u nekim poslovima pokazale 
spretnije od muškaraca. Neka se mje- 
sto njih (traži isti ministar) otpuste 
muškarci. Ova naredba njemačkog 
ministarstva pošta izazvala je pravo 
začuđenje. 

Prva žena liječnik u Južnoj Africi* 

Nedavno je u Johannesburgu (Južna 
Afrika) postala liječnikom prva žena. 
Feministkinje iz Johannesbourga od- 
lučile su se liječiti samo kod nje. 

U Indiji imade žena u poticajnoj 
službi. Veliki broj engleskih neuposle- 


nih radnica odselilo je u Indiju, da 
tamo prime službu policajaca, jer 
Hindusi sami nijesu dovoljno ener- 
gični da bi bili sposobni za to zvanje, 
a engleski policajci nerado odlaze u 
Indiju. Tako već sada u Delhiju ci- 
jela četa žena-policajaca s uspjehom 
vrši svoju dužnost. Imadu i uniformu. 

Kćerka Grockova udala se za 
clowna. Poznati najveći clown svijeta 
Grock htio je da se njegova djeca 
udalje od cirkusa i da prekinu tradi- 
ciju obitelji Bordoni (tako se zapravo 
zove Grock), koja je već u nekoliko 
generacija dala više prvorazrednih 
clownova. Sada se međutim njegova 
kći Bianca udala protiv volje svoga 
oca za jednoga clowna. 

Športski pregled 

Finale pokalnih utakmica 8. IV. Gra- 
đanski — Concordija 3:1 Poslije utak- 
mice predan je pobjedniku ukusan 
pokal Z. N. P.-a. 

Prijateljske utakmice na Uskrs 1. 
odnosno 2. IV. u Zagrebu: HAŠK- 
Hakoah (Wien) 2:2; Građanski — Ha- 
koah (Wien) 2:0. U Splitu je go- 
stovala Concordija i oba dana izgu- 
bila sa Hajdukom 1:2. — U Beo- 
gradu 1. IV. A team Bugarske — A 
team Jugoslavije 3:2. Isti dan u So- 
fiji B team Jugoslavije — B team 
Bugarske 1:0. — U Zagrebu 14. IV. 
Concordija — Hajduk (Split) 2:2; 15. 
IV. Concordija — Hajduk 1:2; HAŠK — 
Primorje (Ljubljana) 2:1. 

Na izvanrednoj skupštini J. N. S.-a 
ukinut je dosadanji »liga-sistem« u 
takmičenju za prvenstvo države, te ve- 
likom većinom glasova primljen novi 
sistem predložen po saveznom kape- 
tanu g. Bošku Simonoviću. Utakmice 
po tome sistemu, koji je opisan po- 
tanko u dnevnoj štampi, počinju 15. 
srpnja. Da bi se iskoristili slobodni 
termini do tog dana igraju klubovi 
Concordija, Građanski, HAŠK (Za- 



greb), BASK, BSK, Jugoslavija (Beo- 
grad) i Hajduk (Split) utakmice za 
pokal, koji daje Zagrebački nogomet- 
ni podsavez i Beogradski loptački 
podsavez. Igra se po dvostrukom bod- 
sistemu, izuzev susreta domaćih klu- 
bova (na pr. BSK- Jugoslavija), koji 
igraju jedamput ali se bodovi broje 
dvostruko. Do sada su odigrali ove 
utakmice. (Utakmica je održana u sje- 
dištu prvoimenovanog kluba, opaska 
ur.): 15. IV. BASK— Jugoslavija 2:0; 
22. IV. BASK— HAŠK 2:1; Hajduk — 
Jugoslavija 2:2; Građanski — BSK 0:2. 
BSK je vrlo jeftino došao do dva bo- 
da, bolje rečeno priskrbila mu ih je 
slaba i nesigurna u I. pol. obrana Gra- 
đanskog (naročito Urch, koji je ka- 
snije u II. pol. sigurno branio). Odli- 
čna je bila igra šipoša, a naprotiv Vu- 
kovićeva očajna. Posjet 8000. Sudac 
g. Podupski izvrstan. 

Hazena. Concordija — Sremac 17:5. 

Hockey na travi. Marathon — JMCA 
(Beograd) 1:0. Predigra: »mališi« Ma- 
rathona — UTV (Udruženje tjelesnog 
vježbanja) 2:1. 

Crosscontry srednjoškolaca. Place- 
ment po zavodima. 1. II. m. r. g. 190' 
bodova (prelaznu nagradu: plaketu). 
2. I. r. g. 118 b. 3. II. klasična 80 b. 
4. III. r. g. 37 b. 5. ii. klasična 15 b. 

B. S. 


PUT0VB1UE 0 ČEHOMKU 

od 28. lipnja do 8. srpnja 
Prag — Velehrad — Brno 

Cijena 2000 dinara 

Prijave do konca svibnja 
Potanje informacije na zahtjev 

Čudno pitanje. A.: »Znaš li?... Te- 
tka je jučer dobila sina!« 

B. (rastreseno): »Tako! A koliko mu 
je godina?« 

Čeka buru. Neki čika došao dobro 
nakresan tek pred zoru kući. Uđe, 
sjedne nasred sobe i otvori kišobran. 

»Koji ti je bijes? Što si sjeo pod 
kišobran?« začudi se žena. 

»Pa čekam buru i oluju . . .«, odvrati 
muž mirno. 

U ljekarni. Ćelavac (ljekarniku): 
»Vaše sredstvo za porast kose nije mi 
do danas baš ništa pomoglo.« 

L j e k a r n i k: »Kako to? Dosad je 
barem svatko ihvalio tu tekućinu, koja 
izvrsno pomaže porastu kose!« 

Ćelavac: »Tako? No onda mi 
dajte još jednu bocu. Ali ako mi ni 
ova ne pomogne, ne ću vam je više 
— piti!« 

U dućanu. Milostiva: »Šta?... 
37 dinara ovaj štof? Ne vrijedi više 
od 30!« 

Trgovac: »Pardon, milostiva! Ni- 
je 37. Evo tu na etiketi stoji: samo 27 
dinara.« 

Milostiva: »Dvadeset i sedam? 
. . . Onda ne vrijedi više od petnaest!« 

Onda je ozbiljno. A.: »Dakle, tvoja 
je žena izgubila apetit?« 

B.: »Potpuno. Ne će da jede čak ni 
ono, što joj je liječnik zabranio.« 

Stupica. A.: »Imaš li sto dinara 
sitno?« 

B.: »Imam . . .« 

A.: »Onda mi možeš pozajmiti pe- 
deset!« 

Na sudu. Sudac (optuženome): 
»Kad ste prošli put bili ovdje zbog 
krađe, branili ste se, da ste to učinili, 
kako biste mogli uzdržavati svoju ma- 
ter. Ali mati vam je nedavno umrla, 
a vi i opet kradete! Kako ćete to 
opravdati?« 

Optuženi: »Molim lijepo! Sad 
se moram pobrinuti, kako ću svojoj 
majci podignuti nadgrobni spomenik.« 

Smola. O n: »Zamisli, kakvu sam da- 
nas imao smolu u kavani! Neopazice 
sam sjeo slučajno na stolicu, na kojoj 
je bio šešir.« 

Ona: »No pa?« 


O n: »Pa! . . . Izvukao sam zaušnicu 
za to.« 

Ona: »To si i zaslužio.« 

On: »Da, šteta! Ispostavilo se naime 
zatim, da je taj šešir bio — moj.« 

Iz principa. Gospodar: »Kladim 
se o šta hoćeš, Ivane, da ti sad pu- 
šiš jednu od mojih cigara!« 

Sluga: »Gospodin će mi oprostiti, 
ali se ja iz principa nikad ne kladim.« 

U provincijskoj gostionici. Gost 
(nakon ručka): »Je li, gazda; imaš li 
kakvu čačkalicu?« 

Gostioničar (češajući se iza 
uha): »Imam, imam. Nego samo malo 
pričekaj... Sad baš čačka sreski na- 
čelnik.« 

Iskreno. Pisac: »Moj je talenat 
moje najveće blago!« 

Kritičar: »Tješi se! Siromaštvo 
nije sramota.« 

Kod ženidbenog posrednika. Kan- 
didat: »No, ova gospođica nije baš 
lijepa.« 

Posrednik: »Ali ima izdašan mi- 
raz, a osim toga obiluje na nutarnjim 
vrlinama.« 

Kandidat: »Molim vas, a ne bili 
se mogla nekako preokrenuti? . . . zna- 
te, kao na primjer stari kaput?...« 


ŠAH 

Problem broj 17 



Mat u dva poteza. (Latzei, Breslau) 


J VćUtL ? 


1. Odakle je bila hrvatska kraljica 
Margarita? 

2. Odakle je bila hrvatska kraljica 
Jelena? 

3. Što su bile jedna drugoj hrvat- 
ske kraljice Margarita i Jelena? 

4. Koji je glavni grad Mongolije? 

5. Čiji se glavni grad nazivlje Ulan- 
butorkoto? Zašto? 

6. Spadaju li u istu porodicu ke- 
sten divlji i kesten gorski? 

7. Od koje se koštičave voćke jede 
sjemenka? 

ODGOVORI IZ BROJA 16. 

1. Spis su o jedinstvu bosanskih 
bogumila sa katoličkom Crkvom, na- 
pisan 8. travnja 1203. na Bilom polju, 
potpisali ovi Bošnjaci: Dragiša, Lju- 
bin, Radoš, Dragota, Pribiša, Vladoš, 
iLjuben i ban Kulin. 

2. Flaminii su božanskih careva bili 
poganski svećenici određeni da služe 
rimskim carevima, kada ih je truli 
rimski narod počeo obožavati. 

3. U poganskim se vjerama Grka i 
Rimljana štovahu tri božice: plodnosti, 
mladosti i ljepote. Grci ih nazivahu 
Harite, Rimljani Gracije. 

4. Engleski je putnički parobrod 
»Falaba« 28. ožujka 1915. torpedovala 
njemačka podmornica. 

5. Andorra la Vieja je glavno mje- 
sto španjolske državice Andorre. 

6. Lame su mongolski budistički re- 
dovnici. Lamazerije su im samostani. 

7. U Mongoliji je za bokserskog 
ustanka u 1900. (kada je Mongolija 
bila dio »nebeskog carstva«, Kine) po- 
ginulo 9 katoličkih svećenika vjero- 
vjesnika i 3.000 vjernika (Tada je bilo 
u Mongoliji 30.000 vjernika). 

M. T. M. 





utrtas&of &ucu 

I LICA 778 tfe&Z 0 ** 623 9 Ilica 123 


D O B R 1 J A N 


I POTKOVA 



Dobri čika danas 
ko bez cilja luta. 
Potkovu je eno 
našo nasred puta. 


I nekom prosjaku 
•u šešir je meće, 
neka mu donese 
novaca i — sreće. 


Ali prosjak digne 
svoje naočale, 

On ne trpi nikad 
takve glupe šale. 


I za našim čikom 
potkovicu meće, 
da čiki donese 
pametni sreće . . . 

